
Valmieras novada fonds
Valmierā, 
2025. gada 06. maijā
Valmieras novada fonds aicina uz
Kopienu Sarunu Dienu Vidzemē

Aicinām NVO pārstāvjus un aktīvos Vidzemes iedzīvotājus uz Kopienu sarunu dienu, kas norisināsies 11. jūlijā Valmiermuižas Alus Viesistabā. Šis pasākums kalpos kā platforma dialogam, sadarbības veicināšanai un diskusijām par vietējās demokrātijas attīstības jautājumiem.
Diena būs sadalīta divās daļās, piedāvājot dalībniekiem daudzpusīgu un aizraujošu programmu.
NVO un kopienu sadarbība vietējās demokrātijas līmenī (plkst. 10.00–16.00)
Šajā daļā fokusēsimies uz nevalstisko organizāciju un kopienu sadarbības nozīmi vietējās demokrātijas stiprināšanā. Pieredzējušu ekspertu vadībā notiks paneļdiskusijas, kurās tiks apskatīti aktuāli jautājumi un labās prakses piemēri. Diskusiju vadīs Āris Adlers, pieredzējis moderators, kura profesionālā pieeja nodrošinās konstruktīvu un mērķtiecīgu sarunu.
Paneļdiskusijās piedalīsies:

· Daiga Zaķe, Izglītības iniciatīvu centra direktore, pedagoģisko zinātņu doktore, "Darbīgās kopienas" vadītāja, kas dalīsies pieredzē par projekta īstenošanu Latgalē. 
· Anda Šarkovska, Kopienu projektu vadītāja Latvijas Lauku forumā un NVO inkubatora vadītāja Vidzemē, sniegs ieskatu kopienu projektu vadībā un NVO Inkubatora atbalsta iespējās reģionā.
· Vilis Brūveris, moderators un līdzdalības eksperts, dalīsies savā pieredzē par iesaistošu pasākumu vadīšanu un līdzdalības veicināšanu.
· Jeļena Šaicāne, Saliedētas sabiedrības politikas departamenta direktore, sniegs valsts līmeņa perspektīvu par kopienu un NVO lomu saliedētas sabiedrības veidošanā.
· Līga Bieziņa, Vadītāja vietniece, attīstības plānotāja, dalīsies ar savu redzējumu par NVO un kopienu iesaisti reģiona attīstības plānošanā.
Aicinām aktīvi piedalīties ne tikai NVO pārstāvjus, bet arī ikvienu iedzīvotāju, kuram rūp vietējās kopienas attīstība un demokrātijas stiprināšana.

Naktslampiņa – Filantropijas loma demokrātijas stiprināšanā (plkst. 18.00–22.00)
Vakara daļā aicinām uz neformālām sarunām par filantropijas nozīmi demokrātijas stiprināšanā Latvijā. Būs iespēja dzirdēt pieredzes stāstus un uzdot jautājumus cilvēkiem, kuri aktīvi darbojas ziedošanas un filantropijas jomā.
Pēc iedvesmojošām sarunām aicinām visus kopīgi baudīt kino vakaru Valmiermuižas pils parkā.
Nelaidiet garām šo vērtīgo iespēju satikties, diskutēt un iedvesmoties kopīgai rīcībai Vidzemes reģiona attīstībai!
Pieteikuma forma: https://forms.gle/NhpeLavk2a7PjvaP8
Plašāka informācija: 
Undīne Blumberga-Šakuna, Valmieras novada fonda projektu koordinatore
Tālrunis: 20009979, e-pasts: undine.blumberga@vnf.lv
http://www.vnf.lv / Facebook.com/ValmierasFonds/

